
Kosiomatka









Iloa kohti


vaikka kontaten


Näin mä rukoilen


Tuula Sandström

Täältä tullaan, elämä!


Teille, niin rakkaat ja monitaitoiset tyttäreni


Heli-Tuulia, Paulina ja Tiia-Tytti


sekä teille, uuden polven aarteeni


Oona, Ella, Otto, Erik


Roosa, Frans ja Vertti


Älkää seuratko unelmia - ajakaa niitä takaa!

”Yksi kulkijatyttö on nähnyt sen eikä voi sitä unhoittaa...”









Kirjailijan sana


Pelleksi minun pitäisi pyrkiä, ei kirjailijaksi.


Haluan iloisen yleisön, aplodeja kesken aktin.


Näin kirjoitin, kun WSOY pyysi esikoiskirjailijaansa esittäytymään Kirjakauppa-lehteen 1983. Nuorisoromaanini SÄMPYLÄSISSIT aloitti pitkän, monipuolisenkin ja yhä jatkuvan työsaran.


Mutta tärkein alkuun: olen kolmen tyttären – Heli-Tuulian, Paulinan ja Tiia-Tytin onnellinen ja ylpeä äiti. Sekä ratkiriemuissani seitsemästä upeasta lastenlapsesta. Vankka kiitokseni kymmenkertaisena.


Käyntikorttia ei kehtaa enää, kun siviiliammatin ohella (Turun Lyseon lukio, englannin vanhempi leht.) on ammattikirjailija, runoilija, näytelmäkirjailija, kolumnisti, lausuntataiteilija ja uraansa aloitteleva taidemaalari. Niin monesta innostuva: luovuusluentoa, kirjoittajakursseja, nauruterapiaa sekä tilatun teeman mukaisia runo-ohjelmia, joissa itsekritiikin jo kunnolla hukanneena myös laulan tekstien välit.


Rakastan runoja. Mukana yli 20 antologiassa, omia kokoelmia toistaiseksi kahdeksan. KIPUA JA KIIMAA (littera) edusti Suomea pohjoismaisten esikoisrunoilijoitten festivaalilla Ruotsissa. Tuorein, ETEISESSÄ, RAITAMATOLLA (Enostone) huutelee jo seuraavaa sisään, tietää että pää ja kenkälaatikko jälleen täynnä.


Valmiita näytelmiä löytyy tusina, manageri vain puuttuu. Ovat toki SUNKLO:n valvonnassa. Seitsemässä teatterissa on esitetty komediaa SYREEENIPUISTO, jonka ensi-ilta oli Turun Kaupungin teatterin päänäyttämöllä 1999. Komedia LÄHES SEITSEMÄN SISKOA hakee toista teatteriaan. Samoin esikoiseni, LALLI – ENSIMMÄINEN SUOMALAINEN. Lasten näytelmistä on palkittu mm. PEIKKO JOKA PELKÄSI PIENIÄ LAPSIA.


Päägenrenäni on edelleen lasten ja nuortenkirjallisuus. Saanut edustaa Suomea Pohjoismaissa ja mm. Kuuban kansainvälisessä lastenkirjakongressissa. Meitä nuorille kirjoittavia todella tarvitaan. Ellei nuorena ole tottunut tarttumaan kirjaan, ei sitä hevin aikuisenakaan tee.


Päähenkilökseni on toistaiseksi aina ängennyt poika tai nuorimies. Ihan sattuma josta iloitsen, koska nimenomaan poikia pitäisi saada innostumaan lukemisesta. Ilahduttavasti esim. WSOY:n 5-osaisesta WEETI-sarjastani otettiin osin 2. ja 3. painoksia. Peräti 8000 kpl painos otettiin Suomen ensimmäisen sankaritittelin saaneesta kuopiolaisesta rottweilerista, SANKARIKOIRA AKUsta ja poliisi-isännästään (WSOY). 5000 kpl painosmäärän lunastanut perheromaani SANTERI JA SYÖPÄRIn päähenkilö on 9-vuotias poika, joka uskaltaa taistella näkymätöntä vihollista ja pelon peikkoa vastaan.


Enkä tyystin ole unohtanut aikuisiakaan. Eläköityville tein suuritöisen ja jo loppuunmyydyn yllytyskirjan TÄYTTÄ ELÄMÄÄ – VUOSISTA VIIS! (Enostone). Mutta yhäti kiehtoo varttuvan lapsen ja nuoren mieli. Niin paljon portteja on vielä auki, niin runsaasti rotkoja joihin pudota. Kouluvierailujakin mieluusti teen ala-asteelle: sen kokee jo lähes lähetystyöksi. Nykylasten vähentynyt lukutottumus ja (apua!) lukutaidon hiipuminen syö heidän selviytymistään jatkossa. Heikko lukutaito tarkoittaa vajaata korttipakkaa maailman pokeripöydillä.


Pienenä haaveilin trapetsitaiteilijan urasta. Synnyin Seinäjoella eteläpohojalaasen Helena-äiteen ja rantaruottalaasen Bruno-isän keskimmäisenä. Kokkolaan muutettiin, kun olin 4vuotias ja löysin kotipihan tikapuut.


No, monen sorttista keikkumista on riittänytkin. Johonkin iloliemeen minut kai vauvana tipautettiin – siitäkin kiitollisena. Ilohan kutsuu iloa luokseen. Yhä osun sulkapalloon ja yritän venyä (147 cm) lentopalloon. Riemukasta yhdessäoloa kolmasti viikossa. Kiitokset, ystäväni. Vain metsissä harhailen mielelläni yksin. Toistuvasti viskaa kulkukissavietti maailmaa kummastelemaan ja kieliä oppimaan. Viittä jo puhun.


Enkä pystynyt jäämään esittelyrunon pellehaaveiluun.


Koska on pakko sanoa. Pakko käyttää tätä omaa upeaa kieltä.


Se on kirjailijan rasite ja riemu.


Hyvä lukijani. Kädessäsi on neljäs esseekokoelmani. VILLI JA VAPAA on 39. teokseni. Se on teos, joka oli pakko kirjoittaa: reagoida tuoreisiin maailmankuviin - ne sivuavat omiamme, tahdoimme tai emme. Suomi kyllä pysyy vauhdissa mukana. Mutta entä sinä ja minä? Saako pieni ihminen määritellä arvonsa? Saako vielä nauraa?


Vakka-Suomen Sanomat on ollut mainio kenttä kertoa ja kohdata. Tuoreitten kuunkiertojen toistuvat Tuulahdukset yhdistävät.


Näytämme elävän eräänlaista murrosaikaa – välivaihetta, jossa vanhat rakennelmat sortuvat eikä uusia ole vielä ehditty tukeviksi pystyttää. Meidän pienten ihmisten on vain roikuttava näissä hyökyaalloissa mukana. Ikuisena optimistina ja iloon tarrautujana uskon uimataitoomme, luottamukseemme siitä että vesi kantaa.


Enempää en raota pikkuruisen, mutta elämältä tuoksuvan ja juuri siksi arvokkaan aarrearkun kantta – avaa ja nauti.


Kuvituksena olen jälleen rohkeasti käyttänyt omia taulujani, useimmat 4. näyttelystäni, nyt Maskussa joulukuussa 2025. Aloin maalata kymmenisen vuotta sitten. Edellisen kerran oli sivellin kädessä 15-vuotiaana, kun Kokkolan Yhteislyseon lukioon joutui valitsemaan musiikin ja kuvaamataidon välillä – voi hyvänen aika! Valitsin musiikin. Nyt yritän kiriä värien ja viivojen maailmaan, kertomaan kuvillakin.


Työstäni lasten ja nuorten kirjallisuuden hyväksi minut on palkittu Nuorisokirjailijoitten LAIVAKELLOLLA. Sain 2002 Nousiaisten kunnan ensimmäisen HENRIK-tittelin (muuntautui HENRIIKAKSI). Yllätyksekseni sain kunnian olla Vuoden 2012 Vuoden Vakka-suomalainen Nainen. Syvät kiitokseni.


Korvaamattoman arvokkaana lahjana koen tyttäreni aikoinaan kirjoittamat sanat. Haluan uskoa ne todeksi. Ja nöyränä yhä kiitän niistä. Auttavat jaksamaan ja jatkamaan. Tuolloin 14vuotias esikoiseni Heli-Tuulia tietämättäni osallistui nuorten runokilpailuun. Näytti sitten valmista antologiaa Kitara mun sielussain ja runoaan Äidilleni:


Opetat mitä on ihmisyys


ja mihin elämää ei kannata tuhlata.


Et koskaan kasvanut aikuiseksi


ja niin minuunkin jäi lapsen katse.


Pidät iloa hengissä.


Ihmiset tulevat lähellesi


hengittämään.


Taas kutsuvat jo uudet polut.


Ei voi tietää mitä löytää, ellei lähde. Matkaan!


Maskussa, maaliskuussa 2026


Tuula Sandström

Matkaan!

